b'\n_START_ARTICLE_\nPunatukkaisten s\xc3\xa4\xc3\xa4ti\xc3\xb6\n_START_PARAGRAPH_\nPunatukkaisten s\xc3\xa4\xc3\xa4ti\xc3\xb6, my\xc3\xb6s nimill\xc3\xa4 Punap\xc3\xa4iden yhdistys ja Punatukkaisten yhdistys (The Red-Headed League) on Arthur Conan Doylen kirjoittama Sherlock Holmes -novelli. Se ilmestyi ensimm\xc3\xa4ist\xc3\xa4 kertaa Strand Magazine -lehdess\xc3\xa4 elokuussa 1891 ja sen kuvitti Sidney Paget.\n_START_SECTION_\nJuoni\n_START_PARAGRAPH_\nTarina kertoo punatukkaisesta miehest\xc3\xa4, joka sai kuulla j\xc3\xa4rjest\xc3\xb6st\xc3\xa4 nimelt\xc3\xa4 Punatukkaisten s\xc3\xa4\xc3\xa4ti\xc3\xb6 apulaiseltaan. S\xc3\xa4\xc3\xa4ti\xc3\xb6 on suunnattu punatukkaisille, ty\xc3\xb6n\xc3\xa4 on vain j\xc3\xa4ljent\xc3\xa4\xc3\xa4 Encyclopedia Britannicaa ja palkka on nelj\xc3\xa4 puntaa viikossa. Mies menee ilmoittautumaan j\xc3\xa4seneksi ja p\xc3\xa4\xc3\xa4seekin mukaan j\xc3\xa4rjest\xc3\xb6\xc3\xb6n, kunnes er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 h\xc3\xa4nen ty\xc3\xb6huoneensa oveen on j\xc3\xa4tetty lappu, jossa kerrotaan s\xc3\xa4\xc3\xa4ti\xc3\xb6n lakkauttamisesta. Mies k\xc3\xa4\xc3\xa4ntyy Sherlock Holmesin puoleen, joka saa selville, ett\xc3\xa4 koko j\xc3\xa4rjest\xc3\xb6 oli pelkk\xc3\xa4\xc3\xa4 huijausta, jotta miehen kaupasta voitaisiin kaivaa tunneli pankin kellariholviin.\n_START_SECTION_\nNovellin tapahtuma-ajankohta\n_START_PARAGRAPH_\nNovellissa ilmoitetut p\xc3\xa4iv\xc3\xa4m\xc3\xa4\xc3\xa4r\xc3\xa4t eiv\xc3\xa4t t\xc3\xa4ysin vastaa novellissa kulunutta aikaa. Wilson lukee sanomalehti-ilmoituksen 27.4.1890 ja ty\xc3\xb6skentelee kahdeksan viikkoa. H\xc3\xa4n saapuu Sherlock Holmesin luo, jolloin tohtori Watson lukee ilmoituksen ja sanoo "Juuri kaksi kuukautta sitten". Wilson siis saapui pyyt\xc3\xa4m\xc3\xa4\xc3\xa4n apua kes\xc3\xa4kuun loppup\xc3\xa4ivin\xc3\xa4. Samalla Wilson n\xc3\xa4ytt\xc3\xa4\xc3\xa4 tiedotteen, jossa ilmoitetaan S\xc3\xa4\xc3\xa4ti\xc3\xb6n toiminnan loppuvan vasta 9.10.1890 eli reilu kolme kuukautta my\xc3\xb6hemmin, joka on ristiriidassa kahden aiemman p\xc3\xa4iv\xc3\xa4yksen kanssa. Koska kaksi aiempaa p\xc3\xa4iv\xc3\xa4yst\xc3\xa4 ovat loogisia, niin t\xc3\xa4t\xc3\xa4 lokakuun p\xc3\xa4iv\xc3\xa4\xc3\xa4 on pidett\xc3\xa4v\xc3\xa4 kirjoitusvirheen\xc3\xa4._NEWLINE_Dorothy L. Sayers on analysoinut t\xc3\xa4m\xc3\xa4n ristiriidan ja v\xc3\xa4itt\xc3\xa4\xc3\xa4, ett\xc3\xa4 p\xc3\xa4iv\xc3\xa4m\xc3\xa4\xc3\xa4rien on t\xc3\xa4ytynyt olla 4. elokuuta ja 4. lokakuuta.\n_START_SECTION_\nSovitukset\n_START_PARAGRAPH_\nSherlock Holmesin seikkailut -sarjan 5. jakso Punatukkaisten seura (1985) perustuu t\xc3\xa4h\xc3\xa4n novelliin. Jakso seuraa muutoin uskollisesti novellia paitsi, ett\xc3\xa4 rikoksen on suunnittelut holmesin arkkivihollinen professori Moriarty eik\xc3\xa4 Clay yksin niin kuin novellissa. _NEWLINE_CBS Radio Mystery Theater esitti novelliin perustuvan kuunnelman 26.4.1977. Kevin McCarthy esitti siin\xc3\xa4 Holmesia._NEWLINE_Ed McBainin romaanissa The Heckler rikollinen k\xc3\xa4ytt\xc3\xa4\xc3\xa4 t\xc3\xa4m\xc3\xa4n novellin tarinaa h\xc3\xa4m\xc3\xa4t\xc3\xa4kseen poliisia.'